**詞  選**

|  |
| --- |
| **西江月**  頃在黃州，春夜行蘄水中。過酒家飲酒，醉。乘月至一溪橋上，解鞍曲肱，醉臥少休。及覺已曉。亂山攢擁，流水鏗然，疑非人世也。書此語橋柱上。  照野彌彌淺浪，橫空隱隱層霄。 障泥未解玉驄驕，我欲醉眠芳草。  可惜一溪風月，莫教踏碎瓊瑤。 解鞍欹枕綠楊橋，杜宇一聲春曉。  **西江月**   重九  點點樓頭細雨，重重江外平湖。 當年戲馬會東徐，今日淒涼南浦。  莫恨黃花未吐，且教紅粉相扶。 酒闌不必看茱萸，俯仰人間今古。  **阮郎歸**   初夏  綠槐高柳咽新蟬，薰風初入弦。 碧紗窗下洗沉煙，棋聲驚晝眠。  微雨過，小荷翻，榴花開欲然。 玉盆纖手弄清泉，瓊珠碎卻圓。  **少年游**   潤州作，代人寄遠。  去年相送，餘杭門外，飛雪似楊花。 今年春盡，楊花似雪，猶不見還家。  對酒卷簾邀明月，風露透窗紗。 恰似姮娥憐雙燕，分明照、畫梁斜。  **鷓鴣天**  林斷山明竹隱牆，亂蟬衰草小池塘。 翻空白鳥時時見，照水紅蕖細細香。  村舍外，古城旁，杖藜徐步轉斜陽。 殷勤昨夜三更雨，又得浮生一日涼。  **虞美人**  有美堂贈述古  湖山信是東南美，一望彌千里。 使君能得幾回來？便使尊前醉倒且徘徊。  沙河塘裡燈初上，水調誰家唱。 夜闌風靜欲歸時，惟有一江明月碧琉璃。  **南鄉子**   送述古  回首亂山橫，不見居人只見城。 誰似臨平山上塔，亭亭，迎客西來送客行。  歸路晚風清，一枕初寒夢不成。 今夜殘燈斜照處，熒熒，秋雨晴時淚不晴。  **南鄉子**   梅花詞，和楊元素。  寒雀滿疏籬，爭抱寒柯看玉蕤。 忽見客來花下坐，驚飛，蹋散芳英落酒卮。  痛飲又能詩，座客無氈醉不知。 花謝酒闌春到也，離離．一點微酸已著枝。  **南鄉子**   自述  涼簟碧紗廚，一枕清風晝睡餘。 睡聽晚衙無一事，徐徐，讀盡床頭幾卷書。  搔首賦歸歟，自覺功名懶更疏。 若問使君才與術，何如？佔得人間一味愚。  **南鄉子**   重九涵輝樓呈徐君猷  霜降水痕收，淺碧鱗鱗露遠洲。 酒力漸消風力軟，颼颼，破帽多情卻戀頭。  佳節若為酬，但把清尊斷送秋。 萬事到頭都是夢，休休，明日黃花蝶也愁。  **醉落魄**  離京口作  輕雲微月，二更酒醒船初發。 孤城回望蒼煙合。 記得歌時，不記歸時節。  巾偏扇墜藤床滑，覺來幽夢無人說。 此生飄蕩何時歇。 家在西南，長作東南別。  **昭君怨**  誰作桓伊三弄，驚破綠窗幽夢。 新月與愁煙，滿江天。  欲去又還不去，明日落花飛絮。 飛絮送行舟，水東流。  減字**木蘭花**  春月  春庭月午，搖蕩香醪光欲舞。 步轉回廊，半落梅花婉娩香。  輕雲薄霧，總是少年行樂處。 不似秋光，只與離人照斷腸。  卜算子   黃州定惠院寓居作  缺月掛疏桐，漏斷人初靜。 時見幽人獨往來，縹緲孤鴻影。  驚起卻回頭，有恨無人省。 揀盡寒枝不肯棲，楓落吳江冷。  **浣溪沙**   游蘄水清泉寺，寺臨蘭溪，溪水西流。  山下蘭芽短浸溪，松間沙路淨無泥。 蕭蕭暮雨子規啼。  誰道人生無再少？門前流水尚能西！ 休將白發唱黃雞。  **浣溪沙**  徐門石潭謝雨道上作，五首。  照日深紅暖見魚，連溪綠暗晚藏烏。 黃童白叟聚睢盱。  麋鹿逢人雖未慣，猿猱聞鼓不須呼。 歸家說與采桑姑。        又  旋抹紅妝看使君，三三五五棘籬門。 相挨踏破茜羅裙。  老幼扶攜收麥社，烏鳶翔舞賽神村。 道逢醉叟臥黃昏。        又  麻葉層層　葉光，誰家煮繭一村香。 隔籬嬌語絡絲娘。  垂白杖藜抬醉眼，捋青搗(麥少)軟饑腸。 問言豆葉幾時黃。        又  蔌蔌衣巾落棗花，村南村北響繅車。 牛衣古柳賣黃瓜。  酒困路長惟欲睡，日高人渴漫思茶。 敲門試問野人家。        又  軟草平莎過雨新，輕沙走馬路無塵。 何時收拾耦耕身。  日暖桑麻光似潑，風來蒿艾氣如薰。 使君元是此中人。  **浣溪沙**  山色橫侵蘸暈霞，湘川風靜吐寒花。 遠林屋散尚啼鴉。  夢到故園多少路，酒醒南望隔天涯。 月明千里照平沙。  **浣溪沙**   寓意  炙手無人傍屋頭，蕭蕭晚雨脫梧楸。 誰憐季子敝貂裘。  顧我已無當世望，似君須向古人求。 歲寒松柏肯驚秋。  **浣溪沙**   即事  畫隼橫江喜再游，老魚跳檻識青謳。 流年未肯付東流。  黃菊籬邊無悵望，白雲鄉裡有溫柔。 挽回霜鬢莫教休。  **定風波**  三月七日沙湖道中遇雨。雨具先去，同行皆狼狽，余獨不覺。已而遂晴，故作此詞。  莫聽穿林打葉聲，何妨吟嘯且徐行。 竹杖芒鞋輕勝馬，誰怕？一簑煙雨任平生。  料峭春風吹酒醒，微冷，山頭斜照卻相迎。 回首向來蕭瑟處，歸去，也無風雨也無晴。  **定風波**  南海歸贈王定國侍人寓娘  常羨人間琢玉郎，天應乞與點酥娘。 盡道清歌傳皓齒，風起，雪飛炎海變清涼。  萬裡歸來顏愈少，微笑，笑時猶帶嶺梅香。 試問嶺南應不好，卻道﹕此心安處是吾鄉。 |